Source: http://skolenie.slov-lex.sk/pravne-predpisy/SK/ZZ/2003/278/vyhlasene_znenie.html
Timestamp: 2020-08-13 03:18:55+00:00
Document Index: 10942281

Matched Legal Cases: ['§ 5', '§ 3', '§ 6', '§ 13', '§ 16', '§ 13', '§ 13', '§ 13', '§ 13', '§ 13', '§ 13', '§ 13', '§ 17', '§ 13', '§ 16', '§ 16', '§ 16', '§ 16', '§ 11', '§ 18', '§ 12', '§ 3', '§ 3', '§ 3', '§ 9', '§ 7', '§ 7', '§ 2', '§ 18', '§ 18', '§ 6', '§ 14', '§ 35', '§ 42', '§ 10', '§ 7']

Týmto nariadením sa transponujú do právneho poriadku Slovenskej republiky právne predpisy Európskych spoločenstiev uvedené v prílohe č. 1.
Týmto nariadením sa ustanovujú veterinárne požiadavky na
systém identifikácie a registrácie hovädzieho dobytka,
osobitné označovanie hovädzieho mäsa a produktov z neho.
Týmto nariadením nie sú dotknuté veterinárne požiadavky na kontrolu a eradikáciu chorôb1) a ustanovenia osobitných predpisov,2) ak toto nariadenie neustanovuje inak.
zvieraťom hovädzí dobytok, pričom sa použijú aj pojmy podľa odseku 2,
chovom akákoľvek prevádzkareň, stavba alebo v prípade otvorenej farmy akékoľvek miesto na území Slovenskej republiky, v ktorom sú zvieratá, na ktoré sa vzťahuje toto nariadenie, držané chované alebo kde sa s nimi manipuluje,
držiteľom fyzická osoba alebo právnická osoba, ktorá je zodpovedná za zvieratá, či už trvalo, alebo dočasne, vrátane ich prepravy alebo pobytu na trhu,
príslušným orgánom orgán štátnej správy vo veterinárnej oblasti podľa osobitného predpisu.3)
Na účely tohto nariadenia sa použijú aj pojmy uvedené v nariadení,4) ktorým sa transponujú právne predpisy Európskych spoločenstiev uvedené v prílohe č. 1 k tomuto nariadeniu.
Systém identifikácie a registrácie hovädzieho dobytka
Systém identifikácie a registrácie hovädzieho dobytka obsahuje prvky podľa osobitného predpisu.5)
Prístup k údajom a informáciám systému identifikácie a registrácie hovädzieho dobytka je zabezpečený podľa osobitného predpisu.6)
Všetky zvieratá musia byť identifikované ušnou značkou aplikovanou do každého ucha, ktorú schváli Ministerstvo pôdohospodárstva Slovenskej republiky7) (ďalej len „ministerstvo“). Obe ušné značky musia mať rovnaký jednotný identifikačný kód, ktorý umožní identifikovať každé zviera jednotlivo spolu s chovom, kde sa narodilo. Hovädzí dobytok určený na kultúrne a športové príležitosti okrem trhov a výstav môže byť identifikovaný pomocou identifikačného systému, ktorý poskytuje rovnaké záruky ako ušná značka a ktorý je povolený Európskou komisiou. U zvierat plemena raza bovina de Lidia narodených v Španielsku a registrovaných v plemennej knihe organizácií Asociación nacional de ganaderías de Lidia, Asociación de ganaderías de Lidia unidos, Agrupación espanola de reses bravas, Unión de criadores de toros de Lidia, ďalej u zvierat plemena Brava narodených v Portugalsku a registrovaných v plemennej knihe Associacao de Criadores de Toiros de Lide a zvierat plemien Brave alebo de combat narodených vo Francúzsku a registrovaných v plemennej knihe organizácie Association des éleveurs Francais de taureaux de combat a zvierat plemien Camargue alebo Raco di biou registrovaných v plemennej knihe Association des éleveurs de la Raco di biou (vrátane všetkých krížencov) sa môže Štátna veterinárna a potravinová správa Slovenskej republiky8) (ďalej len „štátna veterinárna a potravinová správa“) rozhodnúť pre niektorý zo spôsobov označenia, a to
dvomi plastovými ušnými značkami alebo
jednou ušnou značkou alebo dvomi kovovými ušnými značkami spolu s označkovaním, alebo
jednou plastovou ušnou značkou spolu s označkovaním.
Veterinárny inšpektor9) môže odstrániť ušné značky zo zvierat určených na kultúrne a športové podujatia pred ich premiestnením na miesto konania alebo v čase odstavu. Ak sú v čase odstavu odstránené obe ušné značky, zviera musí byť pri tom označkované. Držiteľ zvieraťa musí vždy vlastniť obe ušné značky. Ak je takéto zviera predmetom výmeny10) s členským štátom,11) obe ušné značky musia byť pripevnené alebo musia sprevádzať zviera počas premiestnenia. Všetky prvky identifikácie musia byť prepojené tak, aby sa zaručila súvislosť a presnosť informácií.
Ušná značka sa musí zvieraťu aplikovať do 72 hodín od narodenia a vždy predtým, než zviera opustí chov, v ktorom sa narodilo. Žiadne zviera nemožno presunúť z chovu, ak nie je identifikované podľa odsekov 1 a 2.
Akékoľvek zviera dovezené z tretej krajiny,12) ktoré prešlo kontrolami určenými podľa osobitného predpisu13) a ktoré zostáva na území Slovenskej republiky, musí byť identifikované v chove miesta určenia ušnou značkou, ktorá spĺňa požiadavky tohto ustanovenia do 20 dní a vždy predtým, ako zviera opustí chov. Zviera nie je potrebné identifikovať, ak je miestom určenia bitúnok nachádzajúci sa v Slovenskej republike, kde sa kontroly vykonávajú, a zviera je zabité do 20 dní po tom, ako sa podrobilo kontrolám. Pôvodná identifikácia zvieraťa zavedená treťou krajinou sa zaznamenáva v počítačovej databáze podľa § 5, alebo ak táto ešte nie je plne funkčná, v registroch podľa § 3 spolu s identifikačným kódom, ktorý jej bol pridelený v Slovenskej republike.
Žiadnu ušnú značku nemožno odstrániť alebo vymeniť bez povolenia štátnej veterinárnej a potravinovej správy.
Ušné značky sa pridelia chovu a sú distribuované a aplikované zvieratám spôsobom, ktorý určí štátna veterinárna potravinová správa.8)
Ušná značka u zubrov (Bison bison spp.) sa musí aplikovať do deväť mesiacov od narodenia. Táto lehota nesmie ovplyvniť kvalitu informácií poskytovaných do národnej databázy. Ušná značka musí byť aplikovaná, keď sú teľatá oddelené od matiek a vždy pred dosiahnutím veku deväť mesiacov. Ak je zviera premiestnené z chovu, v ktorom sa narodilo pred dovŕšením deviatich mesiacov, musí byť označené ušnou značkou pred premiestnením z chovu.
Ministerstvo7) zriadi počítačovú databázu podľa osobitného predpisu.14)
Každý držiteľ zvierat okrem prepravcov musí
viesť aktuálny register chovu zvierat,
oznamovať ministerstvu všetky premiestnenia do chovu a z chovu a všetky narodenia a úmrtia zvierat v chove spolu s dátumami týchto udalostí v lehote do siedmich dní od výskytu udalosti; na žiadosť Slovenskej republiky môže Európska komisia určiť okolnosti, za ktorých sa môže predĺžiť maximálna lehota, a určiť osobitné pravidlá, ktoré sa uplatňujú pri premiestňovaní hovädzieho dobytka na letnú pastvu v rozdielnych horských oblastiach.
Tam, kde je to aplikovateľné, a so zreteľom na § 6 musí každý držiteľ zvieraťa vyplniť pas bezprostredne po príchode zvieraťa do jeho chovu a pred odchodom každého zvieraťa z jeho chovu a musí zabezpečiť, aby pas sprevádzal zviera.
Každý držiteľ musí poskytnúť príslušnému orgánu na požiadanie všetky informácie, ktoré sa týkajú pôvodu a identifikácie zvierat, a tam, kde je to primerané, miesta určenia zvierat, ktoré vlastnil, mal v držbe, prepravoval, obchodoval s nimi alebo zabíjal.
Register chovu zvierat musí byť vo formáte schválenom ministerstvom,7) aktualizovaný v listinnej forme alebo v elektronickej forme a musí byť po celý čas k dispozícii príslušnému orgánu na požiadanie počas lehoty najmenej troch rokov.
Ministerstvo7) informuje členské štáty a Európsku komisiu o identite príslušných orgánov.
Vlastníci a držitelia zvierat sú povinní platiť poplatky za vykonávanie veterinárnych inšpekcií a kontrol a náklady za identifikáciu zvierat.16)
Požiadavky, ktoré sa týkajú
ušných značiek, registrov chovov a pasov zvierat, sú uvedené v prílohe č. 2,
minimálnej úrovne kontrol vykonávaných v rámci systému identifikácie a registrácie hovädzieho dobytka, sú uvedené v prílohe č. 3.
Systém osobitného označovania hovädzieho mäsa a produktov z neho
Prevádzkovatelia alebo organizácie
sú povinní označovať hovädzie mäso na všetkých stupňoch jeho uvádzania na trh17) podľa § 13 až 15,
môžu označiť hovädzie mäso podľa § 16 a 17 v mieste predaja takým spôsobom, ktorým sa poskytujú iné údaje, ako sú povinné údaje ustanovené v § 13, a ktorý sa týka určitých vlastností alebo produkčných podmienok označovaného mäsa alebo zvieraťa, z ktorého bolo mäso získané.
Hovädzím mäsom sú všetky výrobky, na ktoré sa vzťahujú podpoložky harmonizovaného systému 0201, 0202 a podpoložky kombinovanej nomenklatúry 0206 10 95 a 0206 29 91 podľa osobitného predpisu.18)
Označovaním je pripevnenie etikety na jednotlivý kus mäsa alebo kusy mäsa alebo na ich obalový materiál, alebo ak ide o výrobky vopred nebalené, poskytnutie spotrebiteľovi v mieste predaja vhodnej informácie v písomnej a čitateľnej forme.
Organizáciou je skupina prevádzkovateľov z rovnakej časti alebo rôznych častí obchodovania s hovädzím mäsom.
Povinný systém označovania hovädzieho mäsa
Prevádzkovatelia a organizácie, ktorí uvádzajú hovädzie mäso na trh, sú povinní označovať ho podľa tohto ustanovenia. Tento povinný systém označovania musí zabezpečovať súvislosť medzi identifikáciou tela zabitého zvieraťa, štvrťami alebo kusmi mäsa a jednotlivým zvieraťom, z ktorého bolo toto mäso získané, alebo ak je to na zabezpečenie kontroly presnosti informácie na etikete dostatočné, medzi príslušnou skupinou zvierat.
Etiketa musí obsahovať tieto údaje:
referenčné číslo alebo referenčný kód, ktorý zabezpečuje spojitosť medzi mäsom a zvieraťom alebo zvieratami; týmto číslom môže byť identifikačné číslo jednotlivého zvieraťa, z ktorého bolo hovädzie mäso získané, alebo identifikačné číslo, ktoré sa vzťahuje na skupinu zvierat,
schvaľovacie číslo bitúnku,19) na ktorom bolo zviera alebo skupina zvierat zabitá, a názov „Slovenská republika“ alebo názov členského štátu alebo tretej krajiny, v ktorej je bitúnok umiestnený; toto označenie sa uvádza slovami: „Zabité v: Slovenská republika“ alebo sa za slová „Zabité v“ uvedie názov členského štátu alebo názov tretej krajiny; v označení sa za týmito slovami uvedie schvaľovacie číslo bitúnku,
schvaľovacie číslo rozrábkarne, kde sa vykonalo rozrábanie a delenie tela alebo skupiny tiel, a názov „Slovenská republika“ alebo názov členského štátu alebo názov tretej krajiny, v ktorej je rozrábkareň umiestnená; toto označenie sa uvádza slovami: „Delené v: (názov: Slovenská republika alebo názov členského štátu alebo názov tretej krajiny, kde sa telo alebo telá delili)“ a za týmito slovami sa uvedie schvaľovacie číslo rozrábkarne.
Prevádzkovatelia a organizácie sú povinní na etiketách ďalej označiť
názov štátu, kde sa zviera alebo zvieratá narodili,
názov všetkých štátov, kde sa uskutočňoval výkrm zvierat,
názov štátu, kde bolo zviera alebo zvieratá zabité.
Ak sa hovädzie mäso získalo zo zvierat narodených, chovaných a zabitých
len v rovnakom členskom štáte, označenie môže byť uvedené ako „Pôvod: (názov členského štátu)“,
len v Slovenskej republike, označenie môže byť uvedené ako „Pôvod: Slovenská republika“,
len v rovnakej tretej krajine, označenie môže byť uvedené ako „Pôvod: (názov tretej krajiny)“.
Ustanovenia § 13 ods. 2 písm. b) a c) a § 13 ods. 3 písm. a) a b) neplatia, ak prevádzkovateľ alebo organizácia, ktorí pripravujú mleté hovädzie mäso, používajú označenie etikiet slovom
„Pripravené“, za ktorým nasleduje názov členského štátu alebo tretej krajiny alebo slová „v Slovenskej republike“ v závislosti od toho, kde bolo mleté mäso pripravené,
„Pôvod“, za ktorým nasleduje názov štátu, ak štátom pôvodu mäsa nie je štát, v ktorom sa mleté mäso pripravovalo.
Na označovanie mletého hovädzieho mäsa sa vzťahuje povinnosť uvedená v § 13 ods. 3 písm. c).
Prevádzkovatelia alebo organizácie uvedení v odseku 1 môžu doplniť údaje na etikete mletého hovädzieho mäsa o
jedno alebo viacero označení podľa § 13 alebo
dátum, keď bolo mäso pripravené.
Ustanovenia § 13 sa nevzťahujú na hovädzie mäso dovezené z tretích krajín, pri ktorom nie sú dostupné všetky údaje uvedené v § 13 a v súlade s postupom uvedeným v § 17 musí byť toto mäso označené slovami: „Nepochádza zo Slovenskej republiky“ alebo „Nepochádza z ES“ a slovami: „Zabité v:“ (názov tretej krajiny.
Dobrovoľný systém označovania hovädzieho mäsa
Pri etiketách, ktoré obsahujú označenia iné, ako sú označenia uvedené v § 13 až 15, musí každý prevádzkovateľ alebo organizácia zaslať špecifikáciu týchto údajov uvedených v označení na schválenie krajskej veterinárnej a potravinovej správe.20) Štátna veterinárna a potravinová správa21) môže určiť, aké špecifikácie, ktorých používanie nie je povinné, sa budú používať pri výrobe hovädzieho mäsa alebo predaji hovädzieho mäsa v Slovenskej republike. V špecifikácii dobrovoľného systému označovania sa musia uviesť
údaje, ktoré bude obsahovať etiketa,
opatrenia, ktoré sa prijmú na zabezpečenie presnosti údajov,
kontrolný systém, ktorý použije prevádzkovateľ alebo organizácia na všetkých stupňoch výroby a predaja, vrátane kontrol vykonávaných krajskou veterinárnou a potravinovou správou,
ak ide o organizáciu, opatrenia, ktoré prijme, ak niektorý jej člen nedodrží požiadavky na špecifikácie.
Schválenie každej špecifikácie dobrovoľného označovania závisí od záruky príslušného orgánu, ktorú získa na základe dôkladného preverenia jednotlivých zložiek špecifikácie uvedených v odseku 1, riadneho a spoľahlivého fungovania predpokladaného systému označovania, a najmä dôkladného preverenia každej špecifikácie, ktorá nezaisťuje spojitosť medzi identifikáciou tiel zvierat, štvrtí alebo dielov mäsa a jednotlivým zvieraťom alebo zvieratami, ktorých sa to týka, ak je to dostatočné na zabezpečenie presnosti údajov na etikete, ktorá sa má kontrolovať. Príslušný orgán musí zamietnuť aj schválenie špecifikácií predložených pre etikety, ktoré obsahujú zavádzajúce alebo nedostatočne jasné informácie.
Štátna veterinárna a potravinová správa informuje Európsku komisiu o zavedení všeobecných požiadaviek na dobrovoľné označovanie hovädzieho mäsa, a najmä o údajoch uvedených na etiketách.
Ak sa výroba hovädzieho mäsa uskutočňuje úplne alebo čiastočne v tretej krajine, prevádzkovatelia alebo organizácie sú oprávnení označovať hovädzie mäso podľa § 16 a 17, ak okrem splnenia požiadaviek podľa § 16 získajú pre svoje špecifikácie schválenie od príslušného orgánu povereného na tento účel v každej tretej krajine, odkiaľ sa hovädzie mäso dováža.
Platnosť schválenia príslušným orgánom tretej krajiny podlieha predchádzajúcemu oznámeniu Európskej komisii treťou krajinou
príslušného orgánu, ktorý bol schvaľovaním poverený,
postupov a kritérií, ktoré musí dodržať príslušný orgán pri preverovaní špecifikácií,
každého prevádzkovateľa alebo organizácie, ktorých špecifikácia bola príslušným orgánom tretej krajiny prijatá.
Štátna veterinárna a potravinová správa požiada Európsku komisiu o postúpenie oznámení uvedených v odseku 2, ak Európska komisia dospeje k záveru, že postupy alebo kritériá používané treťou krajinou nie sú rovnocenné s požiadavkami ustanovenými právnymi predpismi Európskych spoločenstiev uvedenými v bodoch 1 a 2 prílohy č. 1, a po konzultácii s danou treťou krajinou rozhodne, že schválenia udelené v tretej krajine nie sú platné v rámci Európskych spoločenstiev a rovnako nie sú platné ani v Slovenskej republike.
Okrem všetkých prijatých opatrení samotnou organizáciou, ak sa preukáže, že prevádzkovateľ alebo organizácia nedodržiavajú špecifikácie uvedené v § 16 ods. 1, môže krajská veterinárna a potravinová správa zrušiť schválenie podľa § 16 ods. 2 alebo uložiť dodatočné podmienky, ktoré musia dodržiavať, ak schválenie ponechá v platnosti.
Požiadavky, ktoré sa musia dodržiavať pri použití § 11 až 18 na označovanie hovädzieho mäsa a výrobkov z neho, sú uvedené v prílohe č. 4.
Ak je hovädzie mäso označené bez dodržania požiadaviek na systém označovania alebo v prípade používania dobrovoľného systému označovania bez dodržania údajov v špecifikácii alebo bez schválenej špecifikácie, príslušný orgán nariadi stiahnutie hovädzieho mäsa až dovtedy, kým nie je preetiketované v súlade s týmto nariadením. Ustanovenie § 18 a ustanovenie osobitného predpisu22) týmto nie sú dotknuté.
Ak mäso podľa odseku 2 vyhovuje všetkým platným veterinárnym požiadavkám a hygienickým požiadavkám, môže orgán veterinárnej správy okrem sankcií podľa odseku 1 povoliť, aby sa toto hovädzie mäso zaslalo priamo na spracovanie do výrobkov iných, ako sú výrobky uvedené v § 12 ods. 1.
Príslušný orgán nariadi do 1. augusta 2003 stiahnutie hovädzieho mäsa z trhu, ak etikety obsahujú informácie, ktoré zavádzajú spotrebiteľa alebo ktoré nezodpovedajú schválenej špecifikácii.
Ak sa zistí, že jedno alebo viac zvierat v chove nespĺňajú žiadnu požiadavku identifikácie (§ 3), regionálna veterinárna a potravinová správa nariadi zákaz premiestňovania všetkých zvierat z chovu a do chovu.
Ak držiteľ zvieraťa nemôže do dvoch pracovných dní preukázať jeho identifikáciu, regionálna veterinárna a potravinová správa okamžite nariadi jeho usmrtenie pod dozorom príslušného orgánu a bez možnosti úhrady vzniknutej škody.
Ak sa zistí, že zvieratá v chove nespĺňajú niektoré požiadavky identifikácie (§ 3), regionálna veterinárna a potravinová správa okamžite nariadi zákaz premiestňovania týchto zvierat z chovu a do chovu až dovtedy, kým nebudú všetky požiadavky splnené.
Ak sa zistí, že viac ako 20 % zvierat v chove nespĺňa niektorú z požiadaviek identifikácie (§ 3), regionálna veterinárna a potravinová správa okamžite nariadi zákaz premiestňovania všetkých zvierat z chovu a do chovu až dovtedy, kým nebudú všetky požiadavky splnené. Ak ide o chov s menej ako desiatimi zvieratami, zákaz premiestňovania všetkých zvierat z chovu a do chovu sa nariadi, len ak viac ako dve zvieratá nespĺňajú niektorú z požiadaviek identifikácie.
Ak držiteľ nezaplatí poplatky podľa § 9, regionálna veterinárna a potravinová správa mu zadrží a nevydá pasy. Ak držiteľ trvale neplatí tieto poplatky, regionálna veterinárna a potravinová správa môže obmedziť premiestňovanie zvierat do jeho chovu a z jeho chovu.
Ak držiteľ neplní povinnosť oznamovania premiestnenia zvierat zo svojho chovu alebo do neho podľa § 7 ods. 1 písm. b), regionálna veterinárna a potravinová správa nariadi obmedzenie premiestňovania zvierat.
Ak držiteľ nesplní povinnosť oznamovania narodenia a smrti zvierat podľa § 7 ods. 1 písm. b), regionálna veterinárna a potravinová správa nariadi obmedzenie premiestňovania zvierat.
Odborníci Európskej komisie v spolupráci s príslušným orgánom môžu
overovať, či sa v Slovenskej republike dodržiavajú požiadavky ustanovené týmto nariadením v súlade s právnym predpisom Európskych spoločenstiev uvedeným v bode 1 prílohy č. 1,
vykonávať kontroly na mieste v Slovenskej republike na zabezpečenie, aby kontroly vykonávané príslušným orgánom boli v súlade s týmto nariadením a právnym predpisom Európskych spoločenstiev uvedeným v bode 1 prílohy č. 1.
Príslušný orgán, iné orgány verejnej správy a osoby, ktorých sa tieto kontroly týkajú, poskytnú odborníkom Európskej komisie pri plnení ich úloh všetku potrebnú pomoc, najmä im umožnia prístup k všetkým potrebným informáciám, dokladom a osobám, ako aj vstup do miest, chovov, zariadení a dopravných prostriedkov na účely vykonávania kontrol v rovnakom rozsahu ako príslušnému orgánu.
Zvieratá narodené pred 1. júlom 2001, ktoré nie sú identifikované podľa tohto nariadenia, musia byť identifikované systémom podľa tohto nariadenia do 31. decembra 2003.
Napríklad výnos Ministerstva pôdohospodárstva Slovenskej republiky a Ministerstva zdravotníctva Slovenskej republiky z 20. mája 1996 č. 981/1996-100, ktorým sa vydáva prvá časť a prvá, druhá a tretia hlava druhej časti Potravinového kódexu Slovenskej republiky (oznámenie č. 195/1996 Z. z.) v znení neskorších predpisov, výnos Ministerstva pôdohospodárstva Slovenskej republiky a Ministerstva zdravotníctva Slovenskej republiky zo 17. apríla 2002 č. 811/2002-100, ktorým sa vydáva hlava Potravinového kódexu Slovenskej republiky upravujúca mäso jatočných zvierat (oznámenie č. 308/2002 Z. z.).Nariadenie vlády Slovenskej republiky č. 301/2003 Z. z. o princípoch ovplyvňujúcich organizáciu veterinárnych kontrol zvierat vstupujúcich na územie Slovenskej republiky z tretích krajín.
§ 2 ods. 1 písm. b) a c) nariadenia vlády Slovenskej republiky č. 280/2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými.
§ 18 ods. 2 zákona č. 488/2002 Z. z.
§ 18 ods. 3 až 5 zákona č. 488/2002 Z. z.
§ 6 ods. 2 písm. s) zákona č. 488/2002 Z. z.
§ 14 a 18 nariadenia vlády Slovenskej republiky č. 280/2003 Z. z.
§ 35 ods. 2 písm. b) prvý bod a § 42 ods. 1 písm. a), c) a d) zákona č. 488/2002 Z. z.
Nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení neskorších predpisov.
§ 10 nariadenia vlády Slovenskej republiky č. 281/2003 Z. z. o požiadavkách v záujme ochrany zdravia ľudí pri produkcii a uvádzaní čerstvého mäsa na trh.
§ 7 ods. 2 písm. f) piaty bod zákona č. 488/2002 Z. z.